በዘንድሮው በጀት ዓመት በመላው አገሪቱ ሳይንሳዊ የደን ቆጠራ ይካሄዳል
አዲስ አበባ፣ ሐምሌ 21/ 2006 (ዋኢማ) – የኢትዮጵያን የደን ሽፋን በመለየት ልማትና ጥበቃ ለማድረግ የሚያስችል ሳይንሳዊ የደን ቆጠራ በዘንድሮው በጀት ዓመት በመላው አገሪቱ እንደሚከናወን የደን ሚኒስቴር አስታወቀ።ሚኒስትሩ አቶ በለጠ ታፈረ ለኢትዮጵያ ዜና አገልግሎት እንደተናገሩት የደን ልማትን በስፋት በማከናወን፣ የተራቆቱ መሬቶችን እንዲያገግሙ በማድረግና የካርበን ልቀትን የሚቀንሱ ዘመናዊ ቴክኖሎጂዎችን በማስፋፋት አረንጓዴ ልማት ማሳካት ይገባል።ለስኬታማነቱም “ሁሉም ባለድርሻ አካላት በተለይም የግብርና፣ ከተማ ልማት፣ ኢንዱስትሪ ልማትና የትራንስፖርት መስሪያ ቤቶች በቅንጅት መስራት ይጠበቅባቸዋል” ነው ያሉት።ሚኒስቴር መስሪያ ቤቱ ከአለም አቀፉ የምግብና የእርሻ ድርጅት/ፋኦ/ ጋር በመተባበር በተጨባጭ የአገሪቱን የደን ሽፋን በመለየት ተገቢውን ልማትና ጥበቃ ለማከናወን ሳይንሳዊ የደን ቆጠራ በኦሮሚያ ክልል እያከናወነ ይገኛል።ቆጠራውን በተያዘው የ2007 በጀት ዓመት በሁሉም ክልሎች በማከናወን ለማጠናቀቅ ታቅዷል ነው ያሉት ሚኒስትሩ።እንደ ሚኒስትሩ ገለለጻ “ቆጠራው በአገሪቱ ያለውን የደን ሽፋን በትክክል ከማሳወቁም በላይ ለአረንጓዴ ልማት ትግበራም በር ከፋች ነው።”በኦሮሚያ ክልል እየተካሄደ ባለው የደን ቆጠራ 888 የልኬት እይታ አካባቢዎች ተመርጠው ቆጠራው በመከናወን ላይ ይገኛል።የ444 የልኬት እይታዎች ደን ቆጠራ ሙሉ በሙሉ መጠናቀቁንም አቶ በለጠ ተናግረዋል።ለአረንጓዴ ልማት ተፈፃሚነት የሚውል 23 ሚሊዮን ዶላር የገንዘብ ድጋፍ ከእንግሊዝና ከኖርዌይ መንግስት የተገኘ መሆኑን የገለፁት ሚኒስትሩ በዚህም ዘርፈ ብዙ ጠቀሜታ ያላቸው 46 ፕሮጀክቶችን ለመተግበር በዝግጅት ላይ ነን ብለዋል።የተቀናጀ የተፋሰስ ልማት፣ የከተማ ጽዳት፣ ትራንስፖርትና ዘመናዊ የደን ልማት ትግበራ በፕሮጀክት ከታቀፉት መካከል ይገኙበታል።የተራቆቱ አካባቢዎች እንዲያገግሙ የማድረግ ተግባር የተጀመረ መሆኑንና የጦሳ፣ የጉና እና የማይሊሀም ተራራዎችን መልሶ ለማልማት ሰፊ እንቅስቃሴዎች እየተከናወኑ መሆኑን ጠቁመዋል።ባለፉት 20 ዓመታት በተከናወነው የተፋሰስ ልማት፣ የክለላና የችግኝ ተከላ ተግባራት ከ13 ሚሊዮን ሄክታር በላይ መሬት መልሶ እንዲያገግም ተደርጓል።በዘለቄታዊ መንገድ የደን ልማትን ለማረጋገጥ ህብረተሰቡን ከልማቱ ቀጥታ ተጠቃሚ ማድረግ እንደሚያስፈልግ የጠቆሙት አቶ በለጠ ሚኒስቴር መስሪያ ቤቱ ይህን ተግባራዊ ለማድረግ እየሰራ እንደሚገኝ አስታውቀዋል።ለአብነትም 153 የወጣትና የሴቶች ማህበራት በአንድ ሚሊዮን ብር ድጋፍ በጦሳ ተራራ በከብት ማድለብ ስራ ላይ እንዲሰማሩ በመደረጉ ተጠቃሚ መሆናቸውን አስታውቀዋል።በሌላ በኩል በአማራ፣ በትግራይና በደቡብ ክልሎች ህብረተሰቡ አማራጭ ሃይል ቆጣቢ የባዮ ጋዝና ባዮ ፊዩል ቴክኖሎጂዎችን እንዲጠቀም እየተደረገ ነው።የኢትዮጵያን የአረንጓዴ ልማት ስትራቴጂ ስኬታማ ለማድረግ መጠነ ሰፊ የቅድመ ዝግጅት ተግባራት እየተከናወኑ ናቸው ያሉት ሚኒስትሩ የአሰራር መዋቅሩ በክልሎች፣ ዞኖችና ወረዳዎች ወጥነት ባለው መልኩ ያለመዋቀሩ በተወሰነ ደረጃም ቢሆን ለስራው እንቅፋት ሆኗል ብለዋል።ችግሩን ለመቅረፍም ከክልሎች ጋር የሚተገበር የጋራ የአሰራር ስርአት ለመዘርጋት ምክክር እየተደረገ መሆኑን ተናግረዋል።እንደ አውሮፓውያን አቆጣጠር በ2025 ኢትዮጵያ ከካርበን ልቀት ነፃ የሆነ ኢኮኖሚ ለመገንባት እየሰራች ትገኛለች።እንደ ኢዜአ ዘገባ በአሁኑ ወቅት የኢትዮጵያ አጠቃላይ የደን ሽፋን 11 በመቶ መድረሱን የዓለም አቀፉ የምግብና የእርሻ ድርጅት/ፋኦ/ ጥናት ያመለክታል።